‘Kaper’ sterf ná wilde jaagtog en skietery met polisieŉ Vermeende kaper is Dinsdagaand doodgeskiet toe hy in ŉ oor-en-weer-skietery met die polisie in Hillcrest naby Durban in KwaZulu-Natal betrokke geraak het. Kol. Jay Naicker, ŉ polisiewoordvoer, het Woensdag gesê die polisie is omstreeks 19:30 oor die kaping ingelig en was op die uitkyk vir dié voertuig. “Hulle het later ŉ voertuig gesien wat die gekaapte voertuig se beskrywing pas en gepoog om die voertuig van die pad af te trek,” het Naicker gesê. Die verdagtes het van die polisie probeer wegjaag, maar die polisie het op hulle spoor gebly. “Die verdagtes het beheer oor die voertuig verloor en gebots. Hulle het na bewering uit die voertuig geklim en op die polisie losgebrand. Die polisie het teruggeskiet.” Een man is noodlottig gewond en twee van die verdagtes het daarin geslaag om te ontsnap. Die polisie is nog op soek na die ander twee verdagtes.